CELEX: 22017D0266
Language: el
Date: 2016-10-06 00:00:00
Title: Απόφαση αριθ. 1/2016 της υποεπιτροπής τελωνειακής συνεργασίας ΕΕ–Δημοκρατίας της Μολδαβίας, της 6ης Οκτωβρίου 2016, για την αντικατάσταση του πρωτοκόλλου II της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, σχετικά με τον ορισμό της έννοιας «καταγόμενα προϊόντα» και με τις μεθόδους διοικητικής συνεργασίας [2017/266]

16.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 39/45
            
         ΑΠΌΦΑΣΗ αριθ. 1/2016 της ΥΠΟΕΠΙΤΡΟΠΉΣ ΤΕΛΩΝΕΙΑΚΉΣ ΣΥΝΕΡΓΑΣΊΑΣ ΕΕ–ΔΗΜΟΚΡΑΤΊΑΣ ΤΗΣ ΜΟΛΔΑΒΊΑΣ
   της 6ης Οκτωβρίου 2016
   για την αντικατάσταση του πρωτοκόλλου II της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, σχετικά με τον ορισμό της έννοιας «καταγόμενα προϊόντα» και με τις μεθόδους διοικητικής συνεργασίας [2017/266]
   Η ΥΠΟΕΠΙΤΡΟΠΉ ΤΕΛΩΝΕΙΑΚΗΣ ΣΥΝΕΡΓΑΣΊΑΣ ΕΕ-ΔΗΜΟΚΡΑΤΊΑΣ ΤΗΣ ΜΟΛΔΑΒΊΑΣ,
   Έχοντας υπόψη τη συμφωνία σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου (1), και ιδίως το άρθρο 38 του πρωτοκόλλου ΙΙ της εν λόγω συμφωνίας σχετικά με τον ορισμό της έννοιας «καταγόμενα προϊόντα» και με τις μεθόδους διοικητικής συνεργασίας,
   Εκτιμώντας τα ακόλουθα:
   
               (1)
            
            
               Το άρθρο 144 παράγραφος 2 της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου (εφεξής «η συμφωνία»), παραπέμπει στο πρωτόκολλο ΙΙ της συμφωνίας (εφεξής «πρωτόκολλο ΙΙ»), το οποίο καθορίζει τους κανόνες καταγωγής και προβλέπει τη σώρευση της καταγωγής μεταξύ της Ευρωπαϊκής Ένωσης και της Δημοκρατίας της Μολδαβίας.
            
         
               (2)
            
            
               Οι περισσότερες διατάξεις περί εμπορίου και συναφών με το εμπόριο θεμάτων της συμφωνίας, περιλαμβανομένου του πρωτοκόλλου ΙΙ, εφαρμόζονται προσωρινά από την 1η Σεπτεμβρίου 2014.
            
         
               (3)
            
            
               Το άρθρο 38 του πρωτοκόλλου ΙΙ προβλέπει ότι η υποεπιτροπή τελωνειακής συνεργασίας που προβλέπεται στο άρθρο 200 της συμφωνίας μπορεί να αποφασίζει την τροποποίηση των διατάξεων του εν λόγω πρωτοκόλλου.
            
         
               (4)
            
            
               Η περιφερειακή σύμβαση για τους πανευρωμεσογειακούς προτιμησιακούς κανόνες καταγωγής (2) (εφεξής «η σύμβαση»), έχει ως στόχο να αντικαταστήσει τα ισχύοντα πρωτόκολλα για τους κανόνες καταγωγής μεταξύ των χωρών της πανευρωμεσογειακής ζώνης με ενιαία νομοθετική πράξη.
            
         
               (5)
            
            
               Η Ένωση υπέγραψε τη σύμβαση στις 15 Ιουνίου 2011. Η μεικτή επιτροπή της σύμβασης αποφάσισε, με την υπ' αριθ. 2 απόφασή της, της 21ης Μαΐου 2014 (3), ότι η Δημοκρατία της Μολδαβίας θα πρέπει να κληθεί να προσχωρήσει στη σύμβαση.
            
         
               (6)
            
            
               Η Ένωση και η Δημοκρατία της Μολδαβίας κατέθεσαν τα έγγραφα αποδοχής τους στον θεματοφύλακα της σύμβασης στις 26 Μαρτίου 2012 και στις 31 Ιουλίου 2015, αντίστοιχα. Ως εκ τούτου, δυνάμει του άρθρου 10 παράγραφος 3 της σύμβασης, η σύμβαση τέθηκε σε ισχύ τόσο για την Ένωση όσο και για τη Δημοκρατία της Μολδαβίας την 1η Μαΐου 2012 και την 1η Σεπτεμβρίου 2015, αντίστοιχα.
            
         
               (7)
            
            
               Το πρωτόκολλο ΙΙ θα πρέπει επομένως να αντικατασταθεί από νέο πρωτόκολλο που θα παραπέμπει στη σύμβαση,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το πρωτόκολλο ΙΙ της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου, σχετικά με τον ορισμό της έννοιας «καταγόμενα προϊόντα» και με τις μεθόδους διοικητικής συνεργασίας αντικαθίσταται από το κείμενο που παρατίθεται στο παράρτημα της παρούσας απόφασης.
   Άρθρο 2
   Η παρούσα απόφαση αρχίζει να ισχύει την ημερομηνία της έκδοσής της.
   Εφαρμόζεται από την 1η Δεκεμβρίου 2016.
   
      Βρυξέλλες, 6 Οκτωβρίου 2016.
      
         
            Για την υποεπιτροπή τελωνειακής συνεργασίας
         
         
            Ο Πρόεδρος
         
         P. KOVACS
         
            Γραμματείς
         
         O. ZIKUNA
         N. CALENIC
      
   
   
      (1)  ΕΕ L 260 της 30.8.2014, σ. 4.
   
      (2)  ΕΕ L 54 της 26.2.2013, σ. 4.
   
      (3)  ΕΕ L 217 της 23.7.2014, σ. 88.
   
      ΠΑΡΑΡΤΗΜΑ
      
         
            «ΠΡΩΤΟΚΟΛΛΟ II
            
               ΣΧΕΤΙΚΑ ΜΕ ΤΟΝ ΟΡΙΣΜΟ ΤΗΣ ΕΝΝΟΙΑΣ “ΚΑΤΑΓΟΜΕΝΑ ΠΡΟΪΟΝΤΑ” ΚΑΙ ΤΙΣ ΜΕΘΟΔΟΥΣ ΔΙΟΙΚΗΤΙΚΗΣ ΣΥΝΕΡΓΑΣΙΑΣ
            
            Άρθρο 1
            Ισχύοντες κανόνες καταγωγής
            1.   Για την εφαρμογή της παρούσας συμφωνίας, εφαρμόζονται το προσάρτημα I και οι σχετικές διατάξεις του προσαρτήματος II της περιφερειακής σύμβασης για πανευρωμεσογειακούς προτιμησιακούς κανόνες καταγωγής (1), (εφεξής “η σύμβαση”).
            2.   Όλες οι παραπομπές στη “συναφή συμφωνία” στο προσάρτημα I και στις σχετικές διατάξεις του προσαρτήματος II της σύμβασης νοούνται ως παραπομπές στην παρούσα συμφωνία.
            Άρθρο 2
            Διευθέτηση διαφορών
            1.   Όταν ανακύπτουν διαφορές σε σχέση με τις διαδικασίες ελέγχου του άρθρου 32 του προσαρτήματος I της σύμβασης, οι οποίες δεν μπορούν να διευθετηθούν μεταξύ των τελωνειακών αρχών που ζητούν τον έλεγχο και των τελωνειακών αρχών που είναι υπεύθυνες για τη διενέργεια του εν λόγω ελέγχου, υποβάλλονται στην υποεπιτροπή τελωνειακής συνεργασίας. Οι διατάξεις σχετικά με τον μηχανισμό επίλυσης διαφορών του κεφαλαίου 14 (Επίλυση διαφορών) του τίτλου V (Εμπόριο και συναφή με το εμπόριο θέματα) της παρούσας συμφωνίας δεν εφαρμόζονται.
            2.   Σε όλες τις περιπτώσεις, οι διαφορές μεταξύ του εισαγωγέα και των τελωνειακών αρχών της χώρας εισαγωγής διευθετούνται βάσει της νομοθεσίας της εν λόγω χώρας.
            Άρθρο 3
            Τροποποιήσεις του πρωτοκόλλου
            Η υποεπιτροπή τελωνειακής συνεργασίας μπορεί να αποφασίζει την τροποποίηση των διατάξεων του παρόντος πρωτοκόλλου.
            Άρθρο 4
            Αποχώρηση από τη σύμβαση
            1.   Εάν είτε η Ευρωπαϊκή Ένωση είτε η Δημοκρατία της Μολδαβίας γνωστοποιήσει γραπτώς στον θεματοφύλακα της σύμβασης την πρόθεσή της να αποχωρήσει από τη σύμβαση σύμφωνα με το άρθρο 9 της σύμβασης, η Ευρωπαϊκή Ένωση και η Δημοκρατία της Μολδαβίας αρχίζουν αμέσως διαπραγματεύσεις όσον αφορά τους κανόνες καταγωγής για την εφαρμογή της παρούσας συμφωνίας.
            2.   Μέχρι την έναρξη ισχύος των εν λόγω κανόνων καταγωγής που αποτέλεσαν πρόσφατα αντικείμενο διαπραγμάτευσης, οι κανόνες καταγωγής που περιλαμβάνονται στο προσάρτημα I και, ενδεχομένως, οι συναφείς διατάξεις του προσαρτήματος II της σύμβασης που εφαρμόζονταν τη στιγμή της αποχώρησης, εξακολουθούν να διέπουν την παρούσα συμφωνία. Ωστόσο, από τη στιγμή της αποχώρησης, οι κανόνες καταγωγής που περιλαμβάνονται στο προσάρτημα I και, ενδεχομένως, οι σχετικές διατάξεις του προσαρτήματος II της σύμβασης ερμηνεύονται κατά τρόπο που επιτρέπει τη διμερή σώρευση μόνο μεταξύ της Ευρωπαϊκής Ένωσης και της Δημοκρατίας της Μολδαβίας.
            Άρθρο 5
            Μεταβατικές διατάξεις — Σώρευση
            Με την επιφύλαξη του άρθρου 16 παράγραφος 5 και του άρθρου 21 παράγραφος 3 του προσαρτήματος I της σύμβασης, σε περίπτωση που η σώρευση αφορά μόνο τα κράτη της ΕΖΕΣ, τις Νήσους Φερόε, την Ευρωπαϊκή Ένωση, την Τουρκία, τους συμμετέχοντες στη διαδικασία σταθεροποίησης και σύνδεσης και τη Δημοκρατία της Μολδαβίας, η απόδειξη της καταγωγής μπορεί να είναι το πιστοποιητικό κυκλοφορίας εμπορευμάτων EUR. 1 ή η δήλωση καταγωγής.»
         
      
      
         (1)  ΕΕ L 54 της 26.2.2013, σ. 4.